Document ID: /roh_data/filtered/fineweb-2-filterrobots_roh.jsonl.gz/48950

L'aura da quest'emna vegn ad esser burascusa. SRF Meteo avertescha da suffels ferms e plievgia a partir da glindesdi fin mesemna. Quai surtut en la Svizra dal nord e dal vest.
Oz, mardi possia dar tenor SRF Meteo fin 60 millimeters plievgia en la Surselva, en il Partenz ed en il Signuradi. Cunquai ch'i vegn era pli chaud s'auza il cunfin da naiv sin 2'300 fin bunamain 3'000 meters sur mar. Uschia saja er pussaivel ch'ils dutgs u flums portian bler'aua ed i possia er dar pitschnas inundaziuns, declera il metereolog Jürg Zogg. Pli ruassaivel resti en il Grischun Central e spezialmain en las valladas dal sid. Là n'èsi betg da quintar cun tanta plievgia.
En autras parts da la Svizra èsi da far quint cun anc dapli plievgia ch'en il Grischun. Surtut en la vart dal nord da las alps vala il stgalim d'avertiment dus da trais pervi da la plievgia. En il Grischun vala per la Surselva, la Val dal Rain da Cuira ed il Partenz il stgalim d'avertiment in da trais.
Vents enorms gia la notg sin glindesdi
Ina front d’aria chauda ha purtà la notg passada in vent burascus sur il nord da las Alps. Per part hai dà suffels da stemprà. Sin il Crap Masegn sur Laax hajan ins mesirà spertezza da vent da passa 120 kilometers l’ura, scriva Meteonews. Ils pli ferms vents hajan ins mesirà sin il Jungfraujoch cun passa 130 kilometers l’ura. Ma er sin l'Üetliberg a Turitg hajan ins mesirà passa 90 kilometers l’ura.